Πάνος Καπετανίδης

Ο Πάνος Καπετανίδης (19 Οκτωβρίου 1958) είναι Έλληνας καλλιτέχνης του θεάτρου σκιών. Ειναι πρόεδρος του Πανελληνίου Σωματείου Θεάτρου Σκιών.

Βίος
Ο Πάνος Καπετανίδης γεννήθηκε στις 19 Οκτωβρίου 1958 στο Κερατσίνι. Σπούδασε θέατρο και από πολύ μικρός έμαθε την τέχνη του Καραγκιόζη, κοντά στον μεγάλο καραγκιοζοπαίκτη Ευάγγελο Κορφιάτη, γνωστότερο ως Βάγγο. 
Από το 1976 μέχρι το 1984 ασχολήθηκε με το θέατρο και ήταν ιδρυτικό μέλος της θεατρικής εταιρίας "Λαϊκό Θέατρο Πειραιά" όπου ερμήνευσε ρόλους από έργα κλασσικού ρεπερτορίου και Έλληνες συγγραφείς. Το ίδιο διάστημα ασχολήθηκε και με το παιδικό Θέατρο.

Το 1985, με το «ΓΑΜΟ ΤΟΥ ΚΑΡΑΓΚΙΟΖΗ» που ανεβάζει στο Θέατρο Λυκαβηττού, δείχνει το μεγάλο του ταλέντο στο Θέατρο Σκιών. Η παράσταση αυτή παρουσιάστηκε και στην Κρήτη, στην εβδομάδα «Γιάννη Μαρκόπουλου » όπου τα μουσικά μέρη έπαιξε 25μελής ορχήστρα υπό τη διεύθυνση του συνθέτη, ενώ στο Καυτανζόγλειο Στάδιο της Θεσσαλονίκης, για πρώτη φορά παρακολουθούν παράσταση Καραγκιόζη 30.000 θεατές μαζί. Ο «γάμος του Καραγκιόζη» επαναλήφθηκε το 1987 στην Καλλιθέα και το 1992 στο "ΚΑΤΡΑΚΕΙΟ" στον Πολιτιστικό Αύγουστο. 
Από τότε δίνει πάνω από 200 παραστάσεις το χρόνο, σ` όλη την Ελλάδα και στο εξωτερικό, χαρίζοντας το γέλιο σε μικρούς και μεγάλους. 

Το 1989 παίζει στην ομογένεια στον Πολιτιστικό Μήνα Καναδά παίζει σε 10 πόλεις του Καναδά, ενώ το 1990 επισκέπτεται το Βέλγιο τη Γερμανία και την Ολλανδία, όπου δίνει δέκα παραστάσεις. 

Στα 2 του ταξίδια 1994 και 1995 στην Προύσα της Τουρκίας υπερασπίστηκε στο εκεί διεθνές φεστιβάλ Θεάτρου Σκιών, τον Ελληνικό Καραγκιόζη.

Διατήρησε αρκετές χειμερινές σαιζόν και μόνιμα Θέατρα στον Πειραιά και στην Αθήνα ενώ τα καλοκαίρια δίνει παραστάσεις σε τρεις μόνιμους χώρους στο Κερατσίνι. 
Στην τηλεόραση διατέλεσε παραγωγός των εκπομπών της ΕΤ-2 «ΚΑΡΑΓΚΙΟΖΗΣ» (1989 -‘90) και Διευθυντής παραγωγής της εκπομπής «ΚΑΙ ΜΙΛΑΕΙ ΚΑΙ ΛΑΛΑΕΙ» που προβάλλονταν από την ΕΤ-2 (1994-'95). 

Από το 1985 έως το 1998 εκλέγεται συνεχώς για 13 χρόνια Πρόεδρος του «ΠΑΝΕΛΛΗΝΙΟΥ ΣΩΜΑΤΕΙΟΥ ΘΕΑΤΡΟΥ ΣΚΙΩΝ» όπου προσφέρει τεράστιες υπηρεσίες για το μέλλον του Ελληνικού Καραγκιόζη την αναβίωση, το ξαναζωντάνεμα και την αξιοπρέπεια του επαγγέλματος του Καραγκιοζοπαίκτη. Από τον Σεπτέμβρη του 2005 είναι και πάλι Πρόεδρος. 

Από το 1988 μέχρι το 1993 γράφει τη σατυρική στήλη «Καραγκιοζάκια για μεγάλους», σε τοπική εφημερίδα και αργότερα σε μηνιαίο περιοδικό, σατιρίζοντας τη σύγχρονη επικαιρότητα μέσα από πρόσωπα του Καραγκιόζη. 
Το 1992 ιδρύει με συνεργάτες του τη μη κερδοσκοπική εταιρία "Θέατρο των Σκιών" ενώ εγκαινιάζει στον κυβερνοχώρο την πρώτη πλήρη ιστοσελίδα για τον Ελληνικό Καραγκιόζη. 

Το 1993 διατελεί Διευθυντής και εκπαιδευτής προγράμματος επαγγελματικής κατάρτισης, επιδοτούμενο από την Ευρωπαϊκή Ένωση, πάνω στο Θέατρο Σκιών για άνεργους νέους. 

Το 1996, ’97 και ’98 δίδαξε παιδιά του δημοτικού σχολείου την τέχνη του Καραγκιόζη, σε σχετικό πρόγραμμα του Π.Κ. Δήμου Βύρωνα. 
Τη χειμερινή περίοδο 1997 - ’98, για πρώτη φορά στήνει τον μπερντέ του σε κεντρικό Αθηναϊκό Θέατρο, στο Θέατρο «ΧΑΤΖΗΧΡΗΣΤΟΥ», όπου δίνει 2 παραστάσεις κάθε Κυριακή όλη τη χειμερινή σεζόν, ενώ την άνοιξη του 1998 παίζει στο Θέατρο ΚΑΛΙΦΟΡΝΙΑ (Αγ. Σοφία Πειραιάς) 
Το καλοκαίρι του 1999 στήνει το πρώτο του Θερινό θεατράκι το «ΠΑΝΟραμα» στο Πευκί Ευβοίας, όπου σημειώνει μεγάλη επιτυχία. 

Τον χειμώνα του 1999 και χειμώνα του 2000 συμμετείχε στο «7ο και 8ο Διεθνές φεστιβάλ θεάτρου κούκλας και σκιών» στην Αθήνα και Καλλιθέα αντίστοιχα, και στο Διεθνές Φεστιβάλ Θεάτρου Σκιών Πάτρας. 

Από το καλοκαίρι του 2000 ο δάσκαλός του Βάγγος, του εμπιστεύεται τη συνέχεια της 30χρονης παράδοσής του στο Θέατρο «ΒΟΤΣΑΛΑΚΙΑ» στην Καστέλα του Πειραιά, όπου δίνει παραστάσεις τα δύο επόμενα καλοκαίρια. 
Από τον χειμώνα του 2001 έως 2003 πραγματοποιεί για τρεις σεζόν παραστάσεις σε μία από τις 20 αίθουσες στο VILLAGE PARK Ρέντη, κάθε Κυριακή πρωί. 
Από το καλοκαίρι του 2002 παίζει τρεις φορές την εβδομάδα (Ιούνιο και Ιούλιο) στο θεατράκι του πάρκου «Α. Παπανδρέου» στο Κερατσίνι. 
Από το 1998 μέχρι σήμερα είναι μέλος της «Επιτροπής Απονομής Τιμητικών Συντάξεων» του Υπουργείου Πολιτισμού.

Καραγκιοζοπαίκτες
Έλληνες άνδρες ηθοποιοί θεάτρου